Twee SA’ners in Thailand vas vir dwelmsMonica Meere en Johannes Ben Botha Foto’s van die twee beskuldigdes tydens perskonferensies wat in Bangkok gehou is, volg onderaan die berig. Twee Suid-Afrikaners is die afgelope maand by die Bangkok Internasionale Lughawe in hegtenis geneem in verband met dwelmhandel. Doeanebeamptes het Woensdagoggend glo meer as 2 kg kokaïen ter waarde van R2.6 miljoen in ŉ versteekte kompartement van Johannes Ben Botha (34) se bagasie opgespoor. Botha het van Johannesburg na Bangkok gevlieg. Hy het glo bely dat ŉ man van Nigerië hom gehuur het om die dwelmmiddels aan ŉ landgenoot in Bangkok af te lewer. Hy is ongeveer R20 000 vir sy moeite aangebied en het voor die vlug reeds sowat R5 000 ontvang. Monica Meere (34), ŉ ma van Vanderbijlpark, is op 3 April ook by dieselfde lughawe in hegtenis geneem nadat sy met kokaïen ter waarde van bykans R8 miljoen betrap is. Rakop Srisupa, hoof van die doeane, het gesê hulle het ŉ wenk ontvang dat ŉ uitlander beplan om onwettige dwelms deur die lughawe in die land in te smokkel. Meere het glo verdag voorgekom en sy is deursoek. Sy ontken dat sy enige kennis gedra het van die dwelmmiddels. Sy het met Qatar-lugredery van Johannesburg na Thailand gevlieg om klere te koop wat sy weer in Suid-Afrika wou verkoop. Sy voer aan die sjokoladebokse, waarin die dwelmmiddels versteek was, behoort aan ŉ vriend wat haar versoek het om dit aan ŉ mede-Suid-Afrikaner in Thailand te gee. Meere se twee kinders, onderskeidelik 12 en 14 jaar oud, bly tans saam met haar verloofde. Die dogters se pa, Bertus Venter, het in 2008 selfmoord gepleeg. Haar skoonsuster, Magda Venter, woon in Ermelo en het aan Times Live gesê dit maak nie saak of Meere skuldig of onskuldig is nie, sy sal daar wees vir die kinders. Venter het aan The Star gesê Meere het vantevore dwelmmiddels gebruik. Meere het talle Christelike inskrywings op haar Facebook-blad. Nelson Kgwete, woordvoerder van die departement van internasionale betrekkinge, het Saterdag aan Maroela Media gesê hy kan eers Dinsdag weer met die owerhede in Bangkok in verbinding tree om die lot van die twee Suid-Afrikaners te bepaal. Bron: Bangkok Post, Chiangrai Times, IOL, The Star Monica Meere met ‘n doek oor haar kop tydens die perskonferensie Foto: Bangkok Post Johannes Ben Botha tydens die perskonferensie Foto: Bangkok Post